Kleinert, Dana, poslankyňa NR SR (2024-05-10):
Ďakujem pekne. Trošku sme si my v Progresívnom Slovensku opäť raz mysleli, že budeme fungovať dnes v nejakej naozaj v dobrej argumentačnej línii, ale trošku sa to niekedy aj vymklo z rúk. Nie nám, skromne. Tento deň bol pre nás náročný a to najmä v tom, že sa nám tu jasne ukázalo, že pani ministerka, ale aj niektoré poslankyne či poslanci z koalície nepočúvajú. Mrzí nás to o to viac, myslím si, že, pretože si myslím, že sme ako PS jasne ukázali, že napríklad v téme fondu pre umenie vieme a chceme sa rozprávať a to aj o kompromise. My vieme a chceme sa rozprávať o návrhoch zákonov a urobiť veci najlepšie, ako sa dajú, alebo pomôcť tomu. S prekvapením sme tu však od pani ministerky ale mnohých z koalície, počúvali úplne neuveriteľné napádania o liberalizme, progresivizme a neviem ešte o čom. Ja fakt nechápem, čím ste tak posadnutí, ale teda je to zrejme celkom silné. Zazneli tu napádania, že sa nevieme zmieriť s tým, že sme prehrali voľby. My to, samozrejme, máme úplne v poriadku spracované a normálne chápeme, že sme v opozícii, a zároveň chceme povedať, že zodpovedne robíme svoju prácu opozičnú poukazovaním na snahy uniesť túto krajinu koalíciou a to konkrétnymi argumentami. Problém je vo vašom vnímaní takzvaného víťazstva a to preto, lebo vy máte pocit, že ste vyhrali celú túto krajinu. Vy ale máte možnosť dočasne spravovať túto krajinu a, k dnešnej téme, koalícia má možnosť dočasne riadiť Ministerstvo kultúry Slovenskej republiky. Rozdiel medzi nami je v tom, že my vnímame zodpovednosť. Kým my za opozíciu hovoríme, že kultúra má ostať nezávislá, a definujeme konkrétne argumenty, prečo ju nominantka Slovenskej národnej strany Martina Šimkovičová ohrozuje, túto nezávislosť, tak sa tu na druhej strane dozvieme tony vatových rečí opäť o liberalizme a mnoho ďalších, prepáčte za výraz, nezmyslov. Rovnako tak vieme, že je tu pár ľudí z koalície, ktorým na kultúre naozaj záleží, na jej slobode, a tým pádom na slobode Slovenska a na jeho demokracii. Aj preto stále sa vraciame k argumentom. A naozaj radi by sme za PS boli, aby sme teda sa dnes argumentačne aj rozprávali, ale po dnešku však nie je úplne jasné, či je vôľa aj na strane koalície, a mňa to teda veľmi mrzí. Ja by som ešte zhrnula tie hlavné témy teda, ktoré sme tu dnes dali. Nepôjdem úplne do detailov, pretože u nás líderka za kultúru Zora Jaurová to, myslím, že celkom jasne povedala, rovnako tak ako pani Plaváková a rovnako tak aj ostatní rečníci z opozície. Takže skúsim rýchlo. Nekompetentnosť a nespôsobilosť. Máme tu ministerku kultúry, ktorá od svojho menovania do funkcie kontinuálne presviedča odbornú i širokú verejnosť o tom, že každý deň vo funkcii, kedy je v tejto funkcii, je pre slovenskú kultúru naozaj ohrozením a naozaj dosť aj hanbou. Menovanie osoby, ktorej chýba odbornosť, predošlé skúsenosti v kultúre, profesionálny kredit, potrebný prehľad o rezorte či akákoľvek riadiaca skúsenosť bola od začiatku symbolom toho, ako si štvrtá vláda Roberta Fica váži a vníma kultúru a jej aktérov. Po menej ako troch mesiacoch už vo funkcii dokázala ministerka Šimkovičová v plnej miere presvedčiť nielen odbornú, ale aj laickú verejnosť o svojej nekompetentnosti a nespôsobilosti zastávať svoj úrad, čoho dôkazom bola práve petícia o takmer 190-tisíc podpisoch. Máme tu návrat k nacionalistickým naratívom. My máme oprávnené obavy z regresie v kultúrnej politike, ktorá zdôrazňuje nacionalistické ideály na úkor diverzity a multikulturalizmu. Máme tu chýbajúcu víziu a dialóg. Nedostatok jasnej stratégie pre rozvoj slovenskej kultúry. Nemáme dostatočnú komunikáciu s kultúrnou komunitou. Dôkazom toho je aj napríklad návrh zákona o fonde pre umenie, kde sa to s nikým z odbornej obce neriešilo. Máme tu zrazu zrušenie RTVS namiesto toho, aby sme sa postarali o energiu a financie, ktoré sa vložia do rebrandingu, aby sa vložili do jej rozvoja. Máme tu problematickú komunikáciu ministerky kultúry. Spôsob, akým ministerka kultúry a jej rezort komunikujú s verejnosťou a kultúrnou obcou je častokrát buď nulový, alebo vzápätí absolútne nehorázny, urážlivý, ako príkladom sú tu aj pozývania na koberčeky slobodných umelcov, čo je tak absurdné, že sa k tomu asi ani nemusím úplne vracať. Máme tu programové vyhlásenie vlády, ktoré pani ministerka svojimi rozhodnutiami porušuje, vlastne ide proti nemu. My tu vidíme nedostatočné riešenia zásadných problémov v kultúre a mocenské návrhy. Mnohé rozhodnutia sú naozaj v rozpore s existujúcimi strategickými dokumentami ministerstva kultúry. Máme tu likvidáciu fondu, máme tu nekomunikáciu, máme tu neschopnosť ministerky uriadiť aj projekty, ktoré dlhodobo na ministerstve fungovali typu Obnov si svoj dom, dotačná schéma na podporu znevýhodnených ľudí, skupín, kde sú ľudia napríklad s Downovým syndrómom alebo nevidiaci, alebo iní, iné znevýhodnené skupiny. Táto schéma na rok 2024 ani len nebola vyhlásená. Máme tu dezinformácie a podnecovanie nenávisti. Máme tu zrušenie iniciatív boja proti dezinformáciám a na podporu mediálnej výchovy, ako aj problematické vyjadrenia pani ministerky voči menšinám a konkrétne LGBTI+. Máme tu reformy fondov, kde tu máme zjavné pokusy o ovládnutie verejnoprávnosti týchto fondov a zásahom do ich nezávislosti. Máme situáciu v RTVS a médiách. Zníženie rozpočtu RTVS ako prvé a potom nový návrh zákona o STVR, ktorý je zameraný na odvolanie generálneho riaditeľa a oslabenie nezávislosti verejnoprávnych médií, a ešte aj to je v rozpore s legislatívou Európskej únie. A to už máme zasa ďalšiu aj medzinárodnú hanbu. Máme tu netransparentné výmeny riaditeľov inštitúcií, čoho dôkazom je aj zákon o múzeách a galériách. Ale máme tu aj konkrétne príklady, kde si vieme povedať, čo tu už viackrát padlo. Ikonická inštitúcia pre deti s medzinárodne renomovanými projektami, ako je Bienále ilustrácie Bratislava a iné, kde vymeníme zo dňa na deň riaditeľku, ktorá tam prešla výberovým konaním, za kamarátku, ktorá má absolútne pochybné kompetencie. Nemusíte sa smiať, je to naozaj tak, pani ministerka, bohužiaľ. Máme tu spoluprácu s Ruskom a Bieloruskom. Máme tu otázky týkajúce sa zahraničnej politickej pozície Slovenska v kontexte spolupráce s týmito krajinami. A máme tu aj známe porušenie zákona o ochrane verejného záujmu. A ja si myslím, že toto je veľmi dôležité povedať, pretože tu máme nesplnenie právnych noriem a etických pravidiel zo strany pani ministerky. Konkrétne z neoprávneného využívania svojej podobizne a hlasu na reklamné účely televízie Slovan a pokračovania v moderovaní, čo je v rozpore s jej postavením verejnej funkcionárky. Ak vám je to smiešne, nám, ktorí chceme dodržovať zákony, to smiešne nie je. A to je presne ten problém, pani ministerka. Máme tu arogantné porušovanie aj naďalej tohto zákona, na ktorý sme upozorňovali. Máme tu petíciu, máme tu výzvu na vaše odstúpenie a máme tu vaše trestné oznámenie, ktoré dokonca aj polícia musela zmiesť zo stola, lebo tak bolo absurdné. Reakcia verejnosti na pôsobenie ministerky vrátane televízie na odstúpenie a kontroverzie okolo trestného oznámenia podaného ministerkou, to už tu asi všetci poznáme. Tých dôvodov je naozaj veľa a v zásade to nie je príjemná správa pre Slovensko. A ak by ste náhodou mali pocit, pani ministerka, že nám to robí nejakú radosť ako opozícii, tak sa veľmi mýlite. Pretože my by sme si naozaj aj ako opozícia želali ministerku, ktorá kultúre rozumie, ktorá si ju ctí, ktorá má pokoru k voličom a voličkám, ale aj k ostatným ľuďom v rezorte tejto krajiny a ktorá si ctí rezort, ktorý má viesť. A preto my tu aj za Progresívne Slovensko, aj za opozíciu chceme povedať, že nie je správne a nie je v prospech Slovenska a jeho obyvateľstva, aby Martina Šimkovičová viedla ministerstvo kultúry. My preto navrhujeme odvolanie ministerky kultúry Slovenskej republiky Martiny Šimkovičovej. Ďakujem.